Source: http://profit7.hu/jogi-szakerto/igy-szuntetheti-meg-jogutod-nelkul-a-ceget
Timestamp: 2019-08-24 21:06:12
Document Index: 17482365

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Így szüntetheti meg jogutód nélkül a cégét | profit7.hu
A végelszámolásnak két módja lehetséges:
az önkéntesen elhatározott, és
más által a cégre kényszerített végelszámolás, melyet kényszer-végelszámolásnak hívunk.
Utóbbira akkor kerül sor, ha a cégbíróság törvényességi felügyeleti hatáskörében eljárva kötelezi a jogutód nélküli megszűnésre a céget, továbbá, ha az anyagi jogszabályok rendelkezései miatt kötelezően következik be a jogutód nélküli megszűnés.
Szankciós jelleggel kényszer-végelszámolásra kerül sor akkor is, ha a cég a végelszámolását a maximáltan rendelkezésre álló 3 év alatt nem fejezte be, vagy önként nem tért át az egyszerűsített végelszámolásról az általános szabályok szerinti végelszámolásra, holott ennek törvényi feltételei bekövetkeztek.
A kényszer-végelszámolásra az általános végelszámolási előírások irányadóak, van azonban néhány fontos eltérés. Ilyen eltérés lehet, hogy a legfőbb szerv határozatát a végelszámolás elrendeléséről a cégbíróság végzése pótolja, és egyúttal a jogutód nélküli megszűnés esetén kötelező, a végelszámolással kapcsolatos cégjegyzéki változásokat a cégbíróság hivatalból vezeti át a cégjegyzéken.
A bíróság által kijelölt végelszámoló feladata elsőként csak annyi, hogy az aláírási címpéldányát a jogerős kirendeléstől számított 15 napon belül - jogi képviselő közreműködése nélkül - benyújtsa a cégbírósághoz.
A kényszer-végelszámolás időtartama főszabály szerint éppúgy 3 év, mint az önkéntes végelszámolás esetében. Amikor azonban egy önkéntesen elhatározott, már hosszabb ideje folyó végelszámolást fordít át a bíróság kényszer-végelszámolásra, nyilvánvaló, hogy újabb 3 éves időtartam nem állhat rendelkezésre a végelszámolás befejezésére. Ezért a kényszer-végelszámolás időtartama ilyenkor rövidebb, egy év, mely azonban indokolt esetben még hat hónappal meghosszabbítható. Ha a kényszer-végelszámolás befejezését a cég részvételével folyamatban lévő peres eljárás gátolja, a meghosszabbítás kivételesen a peres eljárás jogerős befejezéséig tarthat.
További eltérés az önkéntes végelszámoláshoz képest, hogy a kényszer-végelszámolás visszafordíthatatlan, azaz a cégbíróság sem dönthet a végelszámolás megszüntetéséről, illetve a működés tovább folytatásáról. Ha a kényszer-végelszámolásról felszámolásra kellett áttérni, a felszámolási eljárásban nincs helye egyezségkötésnek, és az adós teljesítésére tekintettel sem szüntethető meg az eljárás.